**Prin zorii dimineţii**

*Lyana Poezii*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dezgroapă-mă prin zorii dimineţii

Când vântul va înceta să mă mai bată,

Vei fi pătruns mai mult ca niciodată

De gânduri ce ţintesc spre culmea vieţii.

Pătrunde-mă prin rândurile acerbe

Ce-mi înconjoară sufletul de ceară,

Străpunge zidul ce mă înconjoară

Înţepenit pe-al gândurilor stepe.

I-posibil ca în goana-ţi orbitoare

Să te izbeşti de măşti căzute în pripă,

Purtat însă de-a visului aripă

Nu te opri în voci asurzitoare!

Şi rupe cu-a ta mână lanţuri grele

Ce leagă în mii de noduri gânduri albe

Menite sa te-aducă mai aproape

Prin nori de fum de gândurile mele

Dar tu rămâi prin zone pustiite

Şi-n tot ce faci pui viselor hotar

De-ai fi gândit măcar o clipă doar

La ceea ce-i acum în a mea minte!

Doar gânduri ce ţintesc spre culmea vieţii

Ce te-or pătrunde în vis ca niciodată

Când vântul va-nceta să mă mai bată

Dezgroapă-mă prin zorii dimineţii!